HB Grandi færir bræðslu tímabundið til Akraness Eggert Guðmundsson forstjóri HB Granda hf. segir að tekin hafi verið sú ákvörðun að færa tímabundið bræðslu beinaúrgangs frá Reykjavík til Akraness . Tilgangurinn er sá að koma verksmiðju fyrirtækisins á Akranesi í vinnslu áður en loðnuvertíð hefst . Að lokinni loðnuvertíð verði málin skoðuð að nýju . Eggert segir að bræðsla beinaúrgangs skapi ekki tólf störf eins og skilja mátti á frétt á vef Verkalýðsfélags Akraness heldur yrði það starfsmannafjöldi verksmiðjunnar þegar loðnuvertíð yrði komin í fullan gang . Af loðnuvertíð er það að frétta að rannsóknaskip eru farin til leitar en hafa ekki orðið vör enn sem komið er . Slíkt ástand er þó ekki með öllu óþekkt og er Eggert bjartsýnn á að loðnan finnist innan tíðar í veiðanlegu magni .